Katonaság (Attack on Titan)

A katonaság az Attack on Titan világának meghatározó része: a játékos karakterek kivétel nélkül kötődnek hozzá valamilyen módon, és az eredeti történet is katonákat követ nyomon. A falakon belül a katonaság tagjának lenni büszkeség, sokak számára ez az egyetlen kitörési lehetőség a nyomorból - esetenként azonban álmodozókat, vagy komolyabb karrierre vágyó fiatalokat is találni a soraikban.

## Jelentkezés és kiképzés

A katonai kiképzés alsó korhatára 12 év - tehát az Attack on Titan világában előfordulnak gyerekek és kamaszok a hadseregben. A kiképzés három évig tart, ez idő alatt a fiatalok kapnak néha eltávot, de alapvetően a kaszárnyán tartózkodnak, együtt élnek, edzenek és étkeznek, miközben a kiképzőtisztek figyelemmel kísérik a fejlődésüket, és rangsorolják őket.

A katonai kiképzés legalapvetőbb feladata, hogy minden katonának el kell sajátítania a három dimenziós manőverfelszerelés használatát. A manőverfelszerelés a leghatékonyabb, sőt, lényegében az egyetlen eszköz, amivel egy ember felveheti a harcot egy titán ellen. Felépítését tekintve egy áll jónéhány fémhuzalból, amelyeknek teljes hossza egy hosszúkás fém tárolóban tekeredik össze, és amelyek erős kampókban végződnek: a felszerelést használó katona ezt képes kilőni, és ezzel szinte bármilyen anyaghoz rögzíteni magát (egy jó minőségű manőverfelszerelés a kőfalba is belefúródik). Ezen kívül a felszerelés tartalmaz még fogantyúkat (a katona ezekkel célozhat a kampók kilövésekor), két gázpalackot (ezek lehetővé teszik, hogy a katona siklani tudjon a levegőben), és a huzalokat is tartalmazó tárolóban két-három pár eldobható, de rendkívül éles, nagyjából karhosszúságú pengét. Ez utóbbi a katonaság egyes, speciális frakciói esetén nincs meg, helyette a fogantyúba egy-egy pisztoly van építve: amennyiben egy osztagnál a manőverfelszerelés ezen változatát látják, tudni lehet, hogy elsősorban nem titánok, hanem emberek ellen vetik be őket.

A háromdimenziós manőverfelszerelés professzionális használata jó egyensúlyérzéket és komoly erőnlétet követel, ezért a katonai kiképzés kemény. Azok, akik az első héten nem tudják megtartani magukat a felszerelés hevederjében, azonnal kiesnek. A manőverfelszerelés használatának elsajátításán kívül a kadétok erőnléti edzéseken vesznek részt, önvédelmi és közelharci technikákat sajátítanak el, puszta kézzel és késsel, tanulnak lovagolni, valamint elméleti oktatásban megtanulják a stratégiai alapokat, amelyek szükségesek a parancsok megfelelő végrehajtásához. A kiképzés végeztével a saját frakciójukba osztva ezt folytatják és mélyítik, például a Felderítő Egység újoncai megismerik a jelzőpisztolyok használatát, és a távolsági lovas formációk alkalmazását. Nincs katona, akit a kiképzés ezen három évében nem készítenek fel a titánok elleni harcra: a titánokkal jellemzően nem találkozó Katonai Rendőrség tagjait a kiképzésen legjobban teljesítők közül válogatják ki, így ők sem hagyják ki ezt a lépést.

A kiképzés alatt a kadétok terepgyakorlatokon is részt vesznek, ahol a közös munkát, a csapatösszhangot fejlesztik, azonban ezek még nem hordoznak magukban valódi veszélyt. Szélsőséges esetben a kadétokat bevonhatják éles bevetésekbe is (például ha titánok törik át a falat).

A kadét évek végeztével minden katona választhat, hogy a három fő frakció közül melyikbe szeretne csatlakozni. Három választása van a legjobb tíznek: a többiek számára nem választható a Katonai Rendőrség.

## A katonaság frakciói

### Katonai Rendőrség

A katonaság legmegbecsültebb ága. Tagjai jellemzően a Sina falon belül tevékenykednek, fő feladatuk az uralkodó, és közvetlen környezetének védelme, így legtöbbjüknek egyáltalán nem kell titánokkal találkozniuk, teljes biztonságban vannak. Minden katonai rendőrnek, és családjának elhelyezést biztosítanak a belső fal gazdag körzeteiben, így sok kadét azért törekszik a lehető legjobbat nyújtani a kiképzése alatt, hogy az ezzel a státusszal járó kiváltságokat élvezhesse.

A Katonai Rendőrség sokkal lazább kontroll alatt van, mint a másik két frakció, de pont ezért sokkal inkább virágzik benne a korrupció is. Az ezzel kapcsolatos esetek és pletykák elérték, hogy éles ellentétbe kerüljön a Helyőrséggel, és különösen a Felderítő Egységgel. Sok esetben egyáltalán nem hordanak manőverfelszerelést, egyszerű lőfegyvereket visznek magukkal az őrjáratokra. Jelképük zöld unikornis. Jelenleg nagyjából kétezerre tehető a katonai rendőrök létszáma, de vészhelyzet esetén legalább háromezer helyőrségi katona felett is rendelkezhetnek a belső falon belül.

Jelenlegi parancsnok: Nile Dok

### Helyőrség

A legnépesebb frakció a katonaságon belül, minden évben ide csatlakoznak a legnagyobb számban új kadétok. Feladatuk a civilek védelme, és a falon belüli rend fenntartása. A Helyőrség tagjait gyakran lebecsülik, pedig rengeteg erősségük van. Mivel a falon is tevékenykednek, ezért elmondható róluk, hogy mind titánokkal, mind emberekkel dolguk akad: sok szempontból ők a legflexibilisebb, és legtöbb különböző fegyverhez értő csoport, ugyanúgy tudják kezelni a lőfegyvereket, és a nehézágyúkat, mint a manőverfelszerelést és a kardokat. Aktív létszámuk 10 000 körüli, de minden olyan kadét, aki még nem választott frakciót, névleg a Helyőrséghez tartozik, így őket is számolva közel 30 000 tagjuk van. Jelképük vörös rózsa.

Jelenlegi parancsnok: Rico Brzenska (Dot Pixis elhunyt a 850-es események során)

### Felderítő Egység

A játékos karakterek nagy része ebbe a frakcióba tartozik. Ez a csoport az, ami teljes mértékben a titánok tanulmányozására, pusztítására, az emberek terjeszkedésére szakosodott. Méretét tekintve messze a legkisebb a katonai frakciók közül, eredeti létszáma nagyjából 300 fő körül mozgott... ezt pedig tovább csökkenti, hogy gyakorlatilag minden expedíció során nagy számban veszíti el a tagjait. Átlagosan a kadétok nagyjából tíz százaléka csatlakozik ide - az idősebb, sokat megélt tagok azonban megbecsült veteránok, akiknek a szavaira a magasabb beosztásban elhelyezkedők is adnak. Pont azért, mert csak ők járnak ki a falakon kívülre, gyakorlatilag a Felderítőkön kívül senki nem tud pontos információkat adni a kinti világról, krízis esetén is, ha áttörik a falat, ők azok, akiket felkeresnek.

Jelképük egy kék és egy fehér szárny, "a Szabadság Szárnyai". A manőverfelszerelés magas szintű használatán túl talán náluk a legfontosabb a csapatmunka, és a feltétel nélküli hűség egymáshoz és a feletteseikhez is: az osztagok tökéletesen működnek együtt, a távolsági formációkkal folyamatosan érzékelik egymás mozgását, és a potenciálisan közeledő titánokat, és bármilyen helyzetben követik a vezetőjük parancsát.

Jelenlegi parancsnok: Erwin Smith

## Egyenruha

A katonai egyenruha egyszerű, nemenként nem változik. Fehér nadrágból, tetszőleges pólóból vagy ingből, hosszú csizmából, és erős hevederszíjakból áll, amik megkönnyítik, hogy a katona megtartsa az egyensúlyát a manőverfelszerelésben. Tartozik hozzá továbbá egy vastag anyagból készült, rövid szövetkabát, amin az adott frakció jelvénye látható. A rövid kabát fő funkciója, hogy megvédje a katonát az esetlegesen ráfröccsenő vértől: mivel a titánok vére forró, ezért potenciálisan égési sérüléseket okozhat. A Felderítő Egység expedíciókon használt ruhájához tartozik egy zöld, csuklyás köpeny is. A legtöbb katonára igaz, hogy valamilyen szinten személyre szabja a viseletét: Mikasa Ackerman sálat hord hozzá, Eren Jaeger magánál tartja az apjától kapott kulcsot, Levi Ackerman pedig rendszeresen kravátlit köt.

A katonáknak van egy díszegyenruhája is, ehhez hosszú, sötétbarna vastag szövetkabát tartozik, amin ugyancsak szerepel a frakció jelvénye. A kitüntetéseket jellemzően nem hordják rendszeresen, de általában nem a ruhára tűzhető, hanem nyakba akasztható formában osztják őket.

## Egyéb

* Az Attack on Titan világának katonáságát jellemzi egy jellegzetes tisztelgés. Ennek során a jobb kezüket ökölbe szorítva a szívükre teszik, a balt pedig a hátuk mögé. A tisztelgés azt jelképezi, hogy "a szívüket adják" a katonaságnak.